**SPRENDIMAS**

**Dėl BIUDŽETINĖS ĮSTAIGOS Molėtų vaikų savarankiško gyvenimo namų PAVADINIMO PAKEITIMO IR NUOSTATŲ PATVIRTINIMO**

2024 m. kovo    d. Nr. B1-

Molėtai

Vadovaudamasis Lietuvos Respublikos civilinio kodekso 2.43 straipsniu, Lietuvos Respublikos vietos savivaldos įstatymo 15 straipsnio 2 dalies 9 punktu, 16 straipsnio 1 punktu, Lietuvos Respublikos biudžetinių įstaigų įstatymo 7 straipsnio 6 dalimi, atsižvelgdama į Molėtų vaikų savarankiško gyvenimo namų 2024 m. vasario 26 d. raštą Nr. 8-25 „Dėl Molėtų vaikų savarankiško gyvenimo namų pakeitimo“ ir Molėtų rajono savivaldybės mero 2024 m. kovo 15 d. teikimą Nr. B88-6 „Dėl teikimo tvirtinti Molėtų paslaugų šeimai centro nuostatus“,

Molėtų rajono savivaldybės taryba n u s p r e n d ž i a:

1. Pakeisti biudžetinės įstaigos Molėtų vaikų savarankiško gyvenimo namų pavadinimą į Molėtų paslaugų šeimai centro pavadinimą.

2. Patvirtinti pakeistus Molėtų paslaugų šeimai centro nuostatus (pridedama).

3. Įgalioti Molėtų vaikų savarankiško gyvenimo namų direktorių Marių Baltušką pasirašyti pakeistus Molėtų vaikų savarankiško gyvenimo namų nuostatus ir įstatymų nustatyta tvarka įregistruoti juos Juridinių asmenų registre bei paskelbti 1 punkte nurodyto pavadinimo pakeitimą viešai vieną kartą.

Šis sprendimas gali būti skundžiamas Molėtų rajono savivaldybės tarybai (Vilniaus g. 44, 33140 Molėtai) Lietuvos Respublikos viešojo administravimo įstatymo nustatyta tvarka arba Lietuvos administracinių ginčų komisijos Panevėžio apygardos skyriui (Respublikos g. 62, 35158 Panevėžys) Lietuvos Respublikos ikiteisminio administracinių ginčų nagrinėjimo tvarkos įstatymo nustatyta tvarka arba Regionų apygardos administracinio teismo Panevėžio rūmams (Respublikos g. 62, 35158 Panevėžys) Lietuvos Respublikos administracinių bylų teisenos įstatymo nustatyta tvarka per vieną mėnesį nuo jo paskelbimo arba įteikimo suinteresuotai šaliai dienos.

|  |  |
| --- | --- |
| Meras | Saulius Jauneika |

PATVIRTINTA

Molėtų rajono savivaldybės tarybos

2024 m. kovo d. sprendimu Nr. B1-

**MOLĖTŲ PASLAUGŲ ŠEIMAI CENTRO NUOSTATAI**

**I SKYRIUS**

 **BENDROSIOS NUOSTATOS**

1. Biudžetinės įstaigos Molėtų paslaugų šeimai centro nuostatai (toliau – nuostatai) reglamentuoja biudžetinės įstaigos Molėtų paslaugų šeimai centro (toliau – Centras) teisinę formą, savininką, savininko teises ir pareigas įgyvendinančią instituciją ir jos kompetenciją, įstaigai priskirtas funkcijas ir veiklos tikslus, įstaigos buveinę, vadovo kompetenciją, vadovo priėmimo į pareigas ir atleidimo iš jų tvarką, sprendimų priėmimo tvarką, šaltinį, kuriame skelbiami vieši pranešimai.

2. Pavadinimas – Molėtų paslaugų šeimai centras.

3. Juridinio asmens teisinė forma – biudžetinė įstaiga (kodas 190985787). Centras yra viešasis juridinis asmuo, turintis nuostatus, anspaudą, sąskaitą banke.

4. Centro buveinės adresas: Smilgų g. 4, Molėtai, LT-33120.

5. Centro savininkas – Molėtų rajono savivaldybė (toliau- savivaldybė), Vilniaus g. 44, LT-33140, Molėtai, kodas 188712799. Centro savininko teises ir pareigas įgyvendinanti institucija – Molėtų rajono savivaldybės taryba. Centras yra išlaikomas iš Molėtų rajono savivaldybės biudžeto. Už savo veiklą Centras atsiskaito Molėtų rajono savivaldybės tarybai.

6. Centro veikla neterminuota.

 7. Centras yra stacionari socialines paslaugas teikianti biudžetinė įstaiga, kurioje veikia 5 skyriai:

7.1. Globos centro skyrius;

7.2. Bendruomeninių vaikų globos namų skyrius. Adresas: Kreivoji g. 8, Molėtai, LT-33129;

7.3. Palydėjimo paslaugos jaunuoliams skyrius;

7.4. Krizių centro skyrius;

7.5. Vaikų dienos socialinės priežiūros skyrius.

8. Centro skyrių veikla organizuojama pagal centro direktoriaus patvirtintus skyrių veiklos aprašus.

9. Centras vykdo veiklą, vadovaujantis Statistikos departamento prie Lietuvos Respublikos vyriausybės generalinio direktoriaus 2007 m. spalio 31 d. įsakymu Nr. DĮ–226 „Dėl ekonominės veiklos rūšių klasifikatoriaus patvirtinimo“, kurios kodai pagal Ekonominės veiklos rūšių klasifikatorių yra:

9.1. kita apgyvendinimo veikla – 55.90;

9.2. kitų maitinimo paslaugų teikimas – 56.29;

9.3. sveikatos priežiūros, švietimo, kultūros, ir kitų socialinių paslaugų, išskyrus socialinį draudimą, veiklos reguliavimo veikla – 84.12;

9.4. kitas, niekur kitur nepriskirtas, švietimas - 85.59;

9.5. kita stacionarinė globos veikla – 87.90;

9.6. vaikų dienos priežiūros veikla – 88.91;

9.7. kita, niekur kitur nepriskirta, nesusijusi su apgyvendinimu socialinio darbo veikla – 88.99;

9.8. kita pramogų ir poilsio organizavimo veikla – 93.29;

9.9. tekstilės ir kailių gaminių skalbimas ir (sausasis) valymas – 96.01;

9.10. fizinės gerovės užtikrinimo veikla – 96.04.

10. Centras savo veiklą grindžia Lietuvos Respublikos Konstitucija, Jungtinių Tautų vaiko teisių konvencija, tarptautinėmis sutartimis, Lietuvos Respublikos civiliniu kodeksu, Lietuvos Respublikos vaiko teisių apsaugos pagrindų įstatymu, Lietuvos respublikos biudžetinių įstaigų įstatymu, Lietuvos Respublikos vietos savivaldos įstatymu, Lietuvos Respublikos socialinių paslaugų įstatymu, Lietuvos Respublikos biudžeto sandaros įstatymu, Lietuvos Respublikos Vyriausybės nutarimais, Lietuvos Respublikos socialinės apsaugos ir darbo ministro, Lietuvos Respublikos švietimo, mokslo ir sporto ministro įsakymais, Savivaldybės tarybos sprendimais, Savivaldybės mero potvarkiais, Savivaldybės administracijos direktoriaus įsakymais, kitais teisės aktais ir šiais nuostatais.

11. Centras turi teisę gauti paramą Lietuvos respublikos labdaros ir paramos įstatymo nustatyta tvarka.

**II SKYRIUS**

**CENTRO TIKSLAI IR FUNKCIJOS**

12. Centro tikslai:

12.1. užtikrinti, kad visiems tėvų globos netekusiems vaikams, įvaikintiems vaikams, globėjų (rūpintojų) globojamiems (rūpinamiems) vaikams, šeimynoje globojamiems (rūpinamiems) vaikams, budinčių globotojų prižiūrimiems vaikams, budintiems globotojams, šeimynos dalyviams, globėjams (rūpintojams), įtėviams ir kartu gyvenantiems jų šeimos nariams ar asmenims, ketinantiems jais tapti, būtų prieinama ir suteikiama reikalinga konsultacinė, psichosocialinė, teisinė ir kita pagalba, siekiant vaiką, įvaikį tinkamai ugdyti ir auklėti šeimai artimoje aplinkoje;

12.2. užtikrinti globojamam (rūpinamam) ir laikinai centre apgyvendinamam vaikui (toliau - vaikas) globos (rūpybos), ugdymo, socialines paslaugas, sudaryti kitas jam tinkamas sąlygas ir palaikyti aplinką, kurioje jis galėtų saugiai augti, vystytis ir tobulėti bei pasiruošti savarankiškam gyvenimui visuomenėje;

12.3. užtikrinti, kad be tėvų globos likusiam vaikui (nuo 16 m.) ir 18 – 24 m. metų jaunuoliams, kuriems buvo teikta socialinė globa (rūpyba) institucijoje, ar vaikams iš socialinę riziką patiriančių šeimų, būtų prieinama palydėjimo paslauga su apgyvendinimu ir suteikta reikalinga konsultacinė, psichosocialinė, finansinė ir kita pagalba, siekiant šių jaunuolių sėkmingos adaptacijos bendruomenėje, pereinant į savarankišką gyvenimą;

 12.4. padėti asmenims (šeimoms) įveikti krizines situacijas, šalinti jų pasekmes ir mažinti krizinių situacijų poveikį asmens (šeimos) gyvenimui, siekiant atkurti jo (jos) savarankiškumą, prarastus socialinius ryšius ir padėti integruotis į visuomenę, užtikrinant reikalingų paslaugų, atitinkančių jo (jos) teisėtus interesus ir individualius poreikius, teikimą;

 12.5. teikti trumpalaikės socialinės priežiūros ir ugdymo paslaugas vaikui, ginti jo teises, padėti vaikui adaptuotis šeimoje bei visuomenėje.

13. Centro funkcijos:

13.1. vykdoglobėjų (rūpintojų) ir įtėvių paiešką;

 13.2. valstybinės vaiko teisių apsaugos institucijos direktoriaus nustatyta tvarka vykdo globėjų (rūpintojų), įtėvių, šeimynų dalyvių pasirengimo globoti (rūpinti), įvaikinti vaikus vertinimą bei socialinių paslaugų įstaigų, teikiančių paslaugas vaikams, darbuotojų pasirengimą dirbti šiose įstaigose;

 13.3. Vyriausybės nustatyta tvarka parenka vaikui globėją (rūpintoją) ir teikia rekomendaciją dėl globėjo (rūpintojo) paskyrimo savivaldybės merui, jeigu vaikui nustatoma laikinoji globa (rūpyba). Jeigu vaikui nustatoma nuolatinė globa (rūpyba), teikia informaciją apie parinktą globėją (rūpintoją) valstybinės vaiko teisių apsaugos institucijos įgaliotam teritoriniam skyriui;

 13.4. organizuoja ir pagal globos centro skyriaus nustatytą poreikį teikia pagalbą globojamiems (rūpinamiems) vaikams;

 13.5. organizuoja ir teikia pagalbą globėjams (rūpintojams), įtėviams, šeimynų dalyviams ir kartu gyvenantiems jų šeimos nariams, socialinių paslaugų įstaigų, teikiančių paslaugas vaikams, darbuotojams;

 13.6. teikia kitas teisės aktuose numatytas paslaugas, susijusias su vaikų globa (rūpyba);

 13.7. suteikia vaikui tokias gyvenimo sąlygas, kokių reikia jo gerovei, taip pat fizinei, protinei, dvasinei, dorovinei bei socialinei raidai ir kurios atitinka individualius jo poreikius, įskaitant specialiuosius vaiko su negaliair specialiųjų ugdymosi poreikių turinčio vaiko poreikius;

 13.8. pasitelkdami kitus specialistus (švietimo įstaigos darbuotojus / pedagogus, sveikatos priežiūros ar kitokią pagalbą vaikui teikiančius specialistus), padeda vaikui įveikti patirtas netektis ir (ar) trauminę patirtį ir užmegzti su aplinkiniais saugius emocinius ryšius, sukuria vaikui emociškai palankią aplinką;

13.9. organizuoja pagal poreikį vaiko aprūpinimą reikalingomis pagalbos priemonėmis;

13.10. sukuria vaikui emociškai palankią aplinką, ugdančią vaiko savarankiškumą ir finansinį raštingumą, dalyvauja veiklose, programose ir projektuose, skirtuose padėti vaikui tinkamai pasirengti savarankiškai gyventi šeimoje ir visuomenėje;

13.11. motyvuoja vaiką mokytis ir įgyti išsilavinimą, padeda vaikui pasirinkti mokymosi profilį, brandos egzaminus, susiedami tai su vaiko pomėgiais ir būsima profesine veikla, organizuoja vaiko ugdymą karjerai, profesinį informavimą ir profesinį konsultavimą, siekdami didinti asmeninį konkurencingumą darbo rinkoje;

13.12. nustato išlaidų, skiriamų centre gyvenančių vaikų savarankiškumui ugdyti ir (ar) individualiems poreikiams tenkinti (pvz., maistui, higienos reikmėms, drabužiams, neformaliajam vaikų švietimui, kultūriniams renginiams, ekskursijoms, stovykloms ir pan.), dydį, parengia ir patvirtina išlaidų apskaitos ir kontrolės tvarką ir paskiria darbuotoją, atsakingą už išlaidų panaudojimo kontrolę;

13.13. įvertina vaiko individualius poreikius, stipriąsias ir silpnąsias jo puses, sudaro ir įgyvendina individualius, išsamiu ir visapusišku vaiko poreikių vertinimu pagrįstus, socialinės globos planus (toliau – ISGP) pagal Socialinės globos normų apraše nustatytus reikalavimus bei Socialinių paslaugų priežiūros departamento prie Socialinės apsaugos ir darbo ministerijos (toliau – SPPD) teikiamas metodines rekomendacijas dėl vaiko poreikio vertinimo ir ISGP sudarymo;

13.14. vykdo bet kokios formos smurto prieš vaiką ir vaiko išnaudojimo prevenciją;

13.15. pozityvaus auklėjimo metodais ir priemonėmis drausmina vaiką, vengiantį atlikti savo pareigas ar pažeidžiantį kitų asmenų teises ir laisves. Bet kokios smurto prieš vaiką formos yra griežtai draudžiamos ir nėra laikomos tinkamomis drausminimo priemonėmis jokiomis aplinkybėmis;

13.16. organizuoja vaikui reikalingas paslaugas bendruomenėje, atsižvelgdami į individualius jo poreikius ir geriausius vaiko interesus, ir užtikrina vaiko dalyvavimą visų pakopų ugdymo sistemoje ir neformaliojo vaikų švietimo, saviugdos, kūrybinėje veikloje;

13.17. bendradarbiauja su vaiko biologine šeima bei fiziniais asmenimis, jei tai neprieštarauja geriausiems vaiko interesams, siekdami atkurti ar palaikyti tarpusavio ryšius, sudarančius prielaidas vaikui grįžti į biologinę šeimą ar nustatyti globą (rūpybą) šeimoje, ar įvaikinti vaiką, jei tai atitinka geriausius vaiko interesus ir užtikrina vaiko saugumą;

13.18. bendradarbiauja su savivaldybės administracija, tarpinstitucinio bendradarbiavimo koordinatoriumi, atvejo vadybininkais, švietimo įstaigos darbuotojais / pedagogais, sveikatos priežiūros ar kitokią pagalbą vaikui teikiančiais specialistais, Valstybės vaiko teisių apsaugos ir įvaikinimo tarnybos prie Socialinės apsaugos ir darbo ministerijos įgalioto teritorinio skyriaus (toliau – VVTAĮT) specialistais, globos centrais ir kitomis socialinių paslaugų įstaigomis, švietimo, sveikatos, teisėsaugos įstaigomis, nevyriausybinėmis organizacijomis, dirbančiomis šeimos ir (ar) vaiko gerovės, ir (ar) vaiko teisių apsaugos srityje;

 13.19. sudaro sąlygas darbuotojams nuolat tobulinti savo profesinę kvalifikaciją, dalyvauti darbuotojų kvalifikacijos tobulinimo programose, įgyti naujų, darbe reikalingų žinių;

 13.20. organizuoja ir vykdo socialinės srities mokymus;

13.21. sudaro sąlygas vaikui dalyvauti priimant sprendimus, tiesiogiai arba netiesiogiai turinčius poveikį jo gyvenimui, situacijai, ateičiai;

13.22. vykdo likusio be tėvų globos vaiko atstovo pagal įstatymą pareigas;

 13.23. įvertina pagalbos priemonių poreikį, siekiant įgyvendinti palydėjimo paslaugos jaunuoliams funkciją, bei organizuoja šių paslaugų teikimą;

 13.24. tarpininkauja paramos būstui nuomotis ar įsigyti, studijoms finansuoti ar pragyvenimui garantuoti teikimą 16-24 metų jaunuoliams pagal įvertintą poreikį;

 13.25. teikia konsultacijas susijusias su jaunuolio savarankiško gyvenimo planavimu, su jaunuoliu dirbantiems specialistams pagal įvertintą poreikį;

 13.26. vadovaujantis Socialinių paslaugų katalogu, organizuoja ir (ar) teikia bendrąsias ir (ar) specialiąsias socialines paslaugas, skirtas krizinei situacijai įveikti, atsižvelgiant į individualius paslaugų gavėjų poreikius;

 13.27. teikia apgyvendinimo paslaugas vaikams, kuriems pagal Lietuvos Respublikos vaiko teisių apsaugos pagrindų įstatymą nustatyta laikinoji priežiūra;

 13.28. organizuoja mokyklinio amžiaus vaikų nuo 6 iki 18 metų amžiaus trumpalaikę priežiūrą;

 13.29. organizuoja vaikų iki šešerių metų trumpalaikę priežiūrą;

 13.30. sudaro sąlygas studentams atlikti praktiką;

 13.31. vykdo savanoriškas veiklas.

**III SKYRIUS**

**CENTRO VALDYSENA.**

**CENTRO DIREKTORIAUS PRIĖMIMO IR ATLEIDIMO TVARKA,**

**KOMPETENCIJA**

14. Molėtų rajono savivaldybės tarybos, kaip Centro savininko teises ir pareigas įgyvendinančios institucijos kompetencija:

14.1. tvirtina įstaigos nuostatus;

14.2. priima sprendimą dėl Centro buveinės pakeitimo;

14.3. priima sprendimą dėl Centro pertvarkymo, reorganizavimo ar likvidavimo;

14.4. priima sprendimą dėl Centro filialo steigimo ir jo veiklos nutraukimo;

14.5. skiria ir atleidžia likvidatorių arba sudaro likvidacinę komisiją ir nutraukia jos įgaliojimus;

14.6. sprendžia kitus kituose įstatymuose ir Centro nuostatuose jos kompetencijai priskirtus klausimus.

15. Centro savininko teises ir pareigas įgyvendinančios institucijos sprendimai įforminami raštu.

16. Centrui vadovauja direktorius kuris yra vienasmenis įstaigos valdymo organas. Direktorius į pareigas priimamas konkurso būdu penkerių metų kadencijai, išskyrus šių nuostatų 17 punkte nurodytu atveju, kai direktorius be konkurso skiriamas antrajai kadencijai. Direktorių priima į pareigas ir atleidžia iš jų, nustato pareiginę algą Molėtų rajono savivaldybės meras. Direktoriaus kadencijų skaičius neribojamas. Direktorius pareigas pradeda eiti nuo jo priėmimo į pareigas dienos.

17. Molėtų savivaldybės mero sprendimu, Centro direktorius, be konkurso gali būti skiriamas antrajai penkerių metų kadencijai, jeigu kiekvienais kadencijos metais jo veikla buvo įvertinta kaip viršijanti lūkesčius ir (arba) atitinkanti lūkesčius.

18. Likus ne mažiau kaip 2 mėnesiams iki Centro direktoriaus kadencijos pabaigos, meras priima sprendimą dėl konkurso skelbimo Centro direktoriaus pareigoms eiti, išskyrus šių nuostatų 17 punkte nustatytą atvejį, kai direktorius be konkurso paskiriamas antrajai penkerių metų kadencijai.

19. Jeigu, pasibaigus Centro direktoriaus kadencijai, konkurso į laisvą pareigybę metu pretendentas nebuvo atrinktas, meras gali paskirti eiti šias pareigas iki kadencijos pabaigos direktoriaus pareigas ėjusį ar kitą asmenį, kol konkurso būdu bus į pareigas priimtas naujas direktorius, bet ne ilgesniam negu vienų metų laikotarpiui. Šis asmuo turi atitikti šių nuostatų 21 punkto nustatytus kvalifikacijos reikalavimus ir būti nepriekaištingos reputacijos, kaip nustatyta šių nuostatų 22 punkte.

20. Jeigu Centro direktoriaus pareigybė atsilaisvina nepasibaigus kadencijai arba įsteigus naują pareigybę, konkursas į direktoriaus pareigas paskelbiamas ne vėliau kaip per vieną mėnesį nuo pareigybės atsilaisvinimo ar naujos pareigybės įsteigimo dienos. Konkursas turi būti baigtas ir jo rezultatai paskelbti ne vėliau kaip per 2 mėnesius nuo konkurso paskelbimo dienos.

21. Centro direktorius privalo turėti aukštojo mokslo kvalifikaciją ir tobulinti profesinę kompetenciją. Direktoriaus veikla vertinama kiekvienais metais socialinės apsaugos ir darbo ministro nustatyta tvarka.

22. Centro direktorius, taip pat pretenduojantys šias pareigas eiti asmenys turi būti nepriekaištingos reputacijos. Kandidatas į centro direktorių ar centro direktorius yra laikomas nepriekaištingos reputacijos, jeigu jis atitinka Lietuvos Respublikos valstybės tarnybos įstatyme įstaigų vadovų nepriekaištingai reputacijai nustatytus reikalavimus.

23. Direktorius:

23.1. organizuoja Centro darbą, kad būtų įgyvendinami veiklos tikslai ir atliekamos nustatytos funkcijos;

23.2. užtikrina, kad Centro veikloje būtų laikomasi įstatymų, kitų teisės aktų ir Centro nuostatų;

23.3. nustatyta tvarka priima į pareigas ir atleidžia iš jų Centro darbuotojus, dirbančius pagal darbo sutartį (toliau – darbuotojai);

23.4. nustato Centro struktūrą ir darbuotojų pareigybių sąrašą;

23.5. nustato Centro darbuotojų darbo apmokėjimo sistemą, jeigu nėra sudaryta kolektyvinė sutartis;

23.6. organizuoja Centro finansinę apskaitą pagal Lietuvos Respublikos finansinės apskaitos įstatymą;

23.7. užtikrina racionalų ir taupų lėšų ir turto naudojimą, Centro veiksmingos vidaus kontrolės sistemos sukūrimą, jos veikimą ir tobulinimą.

24. Centro direktorius gali turėti ir kitų jam kituose teisės aktuose nustatytų funkcijų.

 25. Atostogų, komandiruočių, stažuočių, ligos atvejais, ar negalint eiti pareigų dėl kitų priežasčių, direktorių pavaduoja direktoriaus pavaduotojas socialiniam darbui, jeigu direktoriaus pavaduotojas socialiniam darbui negali vykdyti direktoriaus pareigų, pavaduojantį asmenį paskiria Molėtų rajono savivaldybės meras.

**IV SKYRIUS**

**CENTRO TURTAS IR AUDITAS**

26. Molėtų rajono savivaldybės perduotas ir Centro įgytas turtas nuosavybės teise priklauso Molėtų rajono savivaldybei, o Centras šį turtą valdo, naudoja ir juo disponuoja patikėjimo teise ar panaudos pagrindais.

27. Centro lėšų šaltiniai:

27.1. savivaldybės biudžeto asignavimai;

27.2. valstybės biudžeto asignavimai;

27.3. kitos teisėtai gautos lėšos.

28. Centro veiklos ir išorės finansinį auditą atlieka Savivaldybės kontrolės ir audito tarnyba.

29. Centro vidaus auditą, vadovaujantis Lietuvos Respublikos vidaus kontrolės ir vidaus audito įstatymu ir kitais vidaus auditą reglamentuojančiais teisės aktais, atlieka savivaldybės administracijos vidaus audito skyrius.

30. Centro valstybinį auditą atlieka Lietuvos Respublikos valstybės kontrolė.

**V SKYRIUS**

 **CENTRO NUOSTATŲ KEITIMO TVARKA**

31. Centro nuostatai gali būti keičiami savininko arba direktoriaus iniciatyva. Pakeistus nuostatus tvirtina Molėtų rajono savivaldybės taryba.

32. Pakeistus Centro nuostatus pasirašo savininko teises ir pareigas įgyvendinančios institucijos vardu veikiantis asmuo arba savininko teises ir pareigas įgyvendinančios institucijos įgaliotas asmuo.

33. Pakeisti Centro nuostatai įsigalioja nuo jų įregistravimo Juridinių asmenų registre dienos. Pakeisti nuostatai kartu su teisės aktų nustatytais dokumentais turi būti pateikti Juridinių asmenų registrui teisės aktų nustatyta tvarka.

**VI SKYRIUS**

 **CENTRO PERTVARKYMAS, REORGANIZAVIMAS IR LIKVIDAVIMAS**

34. Centras pertvarkomas, reorganizuojamas ir likviduojamas Molėtų rajono savivaldybės tarybos sprendimu Lietuvos Respublikos biudžetinių įstaigų įstatymo ir kitų teisės aktų nustatyta tvarka.

35. Centrą likviduojant, jo turtas ir lėšos perduodamos Molėtų rajono savivaldybei.

36. Centrą reorganizavus, jo turtas ir lėšos perduodamos juridiniam asmeniui, po reorganizacijos perėmusiam Centro teises ir pareigas.

**VII SKYRIUS**

**ŠALTINIS, KURIAME SKELBIAMI VIEŠI CENTRO PRANEŠIMAI**

 37. Šaltinis, kuriame skelbiami vieši pranešimai – Molėtų krašto laikraštyje „Vilnis“, Centro interneto svetainėje, Molėtų rajono savivaldybės interneto svetainėje.

\_\_\_\_\_\_\_\_\_\_\_\_\_\_\_\_